২০১৭ সালের মে থেকে এক বছর ধরে ইদলিব একটি আংশিক যুদ্ধবিরতি দ্বারা সুরক্ষিত হয়ে আসছে। তুরস্ক, ইরান ও রাশিয়ার মধ্যে হওয়া এই ‘উত্তেজনা প্রশমন’ চুক্তি অনুসারে যুদ্ধবিরতি চলে আসছিল। তবে এটি এখন স্পষ্ট নয় যে, ইদলিবে নতুন হামলার তোড়জোড় যে করা হচ্ছে, তা বিদ্রোহীদের সমগ্র এলাকাকে পুনর্দখলের জন্য করা হচ্ছে- নাকি তুরস্ককে একটি সমঝোতার মধ্যে নিয়ে আসার জন্য করা হচ্ছে; যেখানে রাশিয়ার ন্যূনতম চাহিদা পূরণ হবে। যার মধ্যে থাকতে পারে বিদ্রোহীদের এলাকা পরিত্যাগ করার জন্য তুর্কি প্রচেষ্টা জোরদার করা, রাশিয়ার বিমানঘাঁটিতে বিদ্রোহীদের ড্রোন হামলা বন্ধ করা এবং ইদলিবের প্রধান মহাসড়কে সরকারের প্রাধান্য প্রতিষ্ঠা। তুরস্ক নিজেও ইদলিবে কট্টর জিহাদিদের প্রভাব কম দেখতে চাইতে পারে। অবশ্য তুরস্ক যদি ইদলিবের জিহাদিদের ওপর আক্রমণের চেষ্টা করে, তবে তার সীমান্তবর্তী তুর্কি শহরগুলোতে কট্টরপন্থীদের অভিযানে অরাজক অবস্থা দেখা দিতে পারে। ইদলিবে সরকারি বাহিনীর আক্রমণের হুমকি এমনকি তা যদি সীমিত অভিযানও হয়, তবে তা তুরস্কের হাত জোরদার করতে পারে। যদিও সর্বাত্মক সামরিক অভিযান চললে তা তুরস্কের জন্য দ্বিতীয় দুঃস্বপ্নের দৃশ্যকল্প সৃষ্টি করবে। সেটিকে তার প্রতিরোধ করতে হবে। এই দৃশ্যকল্পে তুরস্কে নতুন করে ব্যাপক সংখ্যায় সিরীয় শরণার্থীর প্রবাহ সৃষ্টি হবে, যার মধ্যে কট্টর বিদ্রোহীরাও থাকতে পারে।